**OBRAZLOŽENJE**

**Prijedloga Odluke o određivanju pravnih osoba od interesa za sustav civilne zaštite na području Grada Zagreba**

**I. Pravni temelj za donošenje odluke**

Pravni temelj za donošenje Odluke o određivanju pravnih osoba od interesa za sustav civilne zaštite Grada Zagreba propisan je odredbama članka 17. stavka 1. alineje 3. Zakona o sustavu civilne zaštite (Narodne novine 82/15, 118/18, 31/20, 20/21 i 114/22, u daljnjem tekstu: Zakon), članka 41. stavka 1. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja (Narodne novine 66/21) i članka 41. točke 33. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 i 16/22).

Člankom 17. stavkom 1. alinejom 3. Zakona propisano je da predstavničko tijelo, na prijedlog izvršnog tijela jedinice lokalne i područne (regionalne) samouprave donosi odluku o određivanju pravnih osoba od interesa za sustav civilne zaštite.

Člankom 41. stavkom 1. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja (Narodne novine 66/21) propisano je da predstavničko tijelo jedinice lokalne i područne (regionalne) samouprave odlukom određuje pravne osobe i njihove kapacitete ili samo dio kapaciteta od značaja za reagiranje u velikim nesrećama i katastrofama.

Članak 41. točka 33. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 i 16/22) propisuje da Gradska skupština donosi pojedinačne i druge akte iz samoupravnog djelokruga u skladu sa zakonom i Statutom Grada Zagreba.

Sukladno članku 12. stavka 1. alineje 25. Zakona, na prijedlog Odluke o određivanju pravnih osoba od interesa za sustav civilne zaštite na području Grada Zagreba zatražit će se prethodna suglasnost Ministarstvo unutarnjih poslova.

**II. Ocjena stanja, osnovna pitanja koja treba urediti i svrha koja se želi postići uređivanjem odnosa na predloženi način**

Člankom 17. stavkom 3. alinejom 3. Zakona propisano je da izvršno tijelo jedinice lokalne samouprave priprema i dostavlja predstavničkom tijelu prijedlog odluke o određivanju pravnih osoba od interesa za sustav civilne zaštite, a odredbom članka 17. stavka 1. alinejom 3. Zakona propisano je da predstavničko tijelo jedinice lokalne i područne (regionalne) samouprave donosi odluku o određivanju pravnih osoba od interesa za sustav civilne zaštite.

Nadalje, odredbom članka 12. stavka 1. alineje 25. Zakona propisano je da Ministarstvo unutarnjih poslova daje suglasnost na odluke izvršnih tijela jedinica lokalne i područne (regionalne) samouprave o određivanju pravnih osoba od interesa za sustav civilne zaštite.

Pravne osobe koje su Odlukom o određivanju pravnih osoba od interesa za sustav civilne zaštite na području Grada Zagreba (Službeni glasnik Grada Zagreba 6/20) određene kao pravne osobe od interesa za sustav civilne zaštite na području Grada Zagreba nisu s Gradom Zagrebom sklopile ugovore o suradnji iz članka 6. navedene odluke.

Gradska skupština Grada Zagreba je na 18. sjednici 8. prosinca 2022. donijela Procjenu rizika od velikih nesreća za područje Grada Zagreba (Službeni glasnik Grada Zagreba 38/22) koja je izrađena u svrhu smanjenja rizika i posljedica velikih nesreća odnosno prepoznavanja i učinkovitijeg upravljanja rizicima. Gradonačelnik Grada Zagreba je na temelju Procjene rizika od velikih nesreća za područje Grada Zagreba, 11. srpnja 2024. donio Plan djelovanja civilne zaštite Grada Zagreba (Službeni glasnik Grada Zagreba 25/24) kao osnovni dokument za reagiranje i postupanje gradonačelnika s ciljem ublažavanja štetnih posljedica događaja, spašavanja ljudi, imovine i okoliša te asanacije terena. Sukladno navedenim dokumentima i njihovim odredbama, predlaže se donošenje predmetne Odluke o određivanju pravnih osoba od interesa za sustav civilne zaštite na području Grada Zagreba kojom se određuju pravne osobe od interesa za sustav civilne zaštite na području Grada Zagreba te im se sukladno njihovim djelatnostima određuju zadaće uzimajući u obzir potrebe sustava civilne zaštite tijekom velikih nesreća i katastrofa, a koje su definirane odredbama Plana djelovanja civilne zaštite Grada Zagreba i predmetnom odlukom.

Predloženom odlukom obuhvaćene su pravne osobe koje su svojim proizvodnim i uslužnim djelatnostima te materijalnim, ljudskim i drugim resursima značajni nositelj tih djelatnosti na području Grada Zagreba.

**III. Ocjena sredstava za provođenje ove Odluke**

Za provedbu ove odluke nisu potrebna financijska sredstva u Proračunu Grada Zagreba za 2025. i projekcijama za 2026. i 2027.

**IV. Obrazloženje odredaba prijedloga Odluke**

**Člankom 1.** propisano je da se odlukom određuju pravne osobe od interesa za sustav civilne zaštite na području Grada Zagreba, njihove zadaće i kapaciteti s ciljem pripremanja i organiziranja provedbe mjera i aktivnosti u sustavu civilne zaštite te sudjelovanja u otklanjanju posljedica katastrofa i velikih nesreća.

**Člankom 2.** određeno je da su pravne osobe od interesa za sustav civilne zaštite na području Grada Zagreba one pravne osobe koje su svojim proizvodnim i uslužnim djelatnostima te materijalnim, ljudskim i drugim resursima najznačajniji nositelji tih djelatnosti na području Grada Zagreba.

**Člankom 3.** određene su skupine zadaća pravnih osoba, uzimajući u obzir djelatnosti i potrebe sustava civilne zaštite tijekom velikih nesreća i katastrofa.

**Članak 4.** propisuje da je popis pravnih osoba sa zadaćama u sustavu civilne zaštite sadržan u Prilogu kao dio odluke.

**Člankom 5.** propisano je da su pravne osobe, koje nisu izradile operativne planove sukladno Odluci o određivanju pravnih osoba od interesa za sustav civilne zaštite na području Grada Zagreba (Službeni glasnik Grada Zagreba 6/20,) dužne izraditi iste sukladno ovoj odluci te planirati i organizirati provedbu mjera i aktivnosti u sustavu civilne zaštite sukladno zakonskim propisima, dok su pravne osobe koje su izradile operativne planove iste dužne uskladiti s ovom odlukom. Ujedno se propisuje obveza pravnim osobama da izrađene i usklađene operativne planove dostave Gradskom uredu za mjesnu samoupravu, promet, civilnu zaštitu i sigurnost u roku od 60 dana od dana dostave odluke.

**Člankom 6.** određeno je da stupanjem na snagu ove odluke prestaje važiti Odluka o određivanju pravnih osoba od interesa za sustav civilne zaštite na području Grada Zagreba (Službeni glasnik Grada Zagreba 6/20).

**Člankom 7.** utvrđuje se da će se odluka dostaviti pravnim osobama u svrhu obavještavanja o njihovim zadaćama u sustavu civilne zaštite na području Grada Zagreba.

**Člankom 8.** utvrđuje se da Odluka stupa na snagu osmoga dana od dana objave u Službenom glasniku Grada Zagreba, što je sukladno članku 119. stavku 2. Poslovnika Gradske skupštine Grada Zagreba (Službeni glasnik Grada Zagreba 15/23) kojim je propisano da odluke i drugi opći akti stupaju na snagu najranije osmoga dana od dana objave.